เฟดจะไม่รีบขึ้นดอกเบี้ย
เมื่อปลายเดือน มี.ค.ที่ผ่านมา นางเจเน็ต เยลเลน ประธานธนาคารกลางสหรัฐ หรือเฟด ได้กล่าวสุนทรพจน์ที่นิวยอร์ก โดยมีใจความสำคัญกระตุ้นให้คณะกรรมการกำหนดนโยบายการเงินของสหรัฐ (FOMC) ตัดสินใจในการขึ้นดอกเบี้ยครั้งต่อไปอย่างระมัดระวัง สวนทางกับนายโรเซนเกรน ประธานเฟดสาขาบอสตัน และหนึ่งในสมาชิก FOMC ที่มีความเห็นว่าเศรษฐกิจสหรัฐนั้นไม่ได้แย่อย่างที่หลายฝ่ายคิด และการขึ้นดอกเบี้ยน่าจะทำได้เร็วกว่าที่ตลาดคาดการณ์ไว้
11 เม.ย. 2559

เมื่อปลายเดือน มี.ค.ที่ผ่านมา นางเจเน็ต เยลเลน ประธานธนาคารกลางสหรัฐ หรือเฟด ได้กล่าวสุนทรพจน์ที่นิวยอร์ก โดยมีใจความสำคัญกระตุ้นให้คณะกรรมการกำหนดนโยบายการเงินของสหรัฐ (FOMC) ตัดสินใจในการขึ้นดอกเบี้ยครั้งต่อไปอย่างระมัดระวัง สวนทางกับนายโรเซนเกรน ประธานเฟดสาขาบอสตัน และหนึ่งในสมาชิก FOMC ที่มีความเห็นว่าเศรษฐกิจสหรัฐนั้นไม่ได้แย่อย่างที่หลายฝ่ายคิด และการขึ้นดอกเบี้ยน่าจะทำได้เร็วกว่าที่ตลาดคาดการณ์ไว้
ในอดีตที่ผ่านมา ปัจจัยหลักที่เฟดใช้ในการตัดสินใจขึ้นดอกเบี้ยจะมีอยู่สองประการด้วยกัน คือ อัตราการว่างงานและอัตราเงินเฟ้อ ซึ่งอัตราการว่างงานในปัจจุบันที่ระดับ 5% ถือได้ว่าบรรลุเป้าหมายที่เฟดได้ตั้งไว้ ในขณะที่อัตราเงินเฟ้อที่ถึงแม้จะยังไม่ถึงเป้าหมายของเฟดที่ระดับ 2% แต่ก็ปรับตัวเร่งขึ้นในช่วงต้นปีที่มาอยู่ที่ระดับ 1.7% แล้ว
เพราะฉะนั้น ถ้าวัดจากปัจจัยสองอย่างนี้เป็นหลักก็จะเห็นได้ว่าการขึ้นดอกเบี้ยของเฟดน่าจะเกิดขึ้นได้ในเร็ววัน แต่ในการกล่าวสุนทรพจน์ล่าสุด นางเยลเลนได้เพิ่มปัจจัยในการตัดสินใจไปมากกว่าสองปัจจัยหลักข้างต้น โดยความกังวลหลักๆ มาจากสภาวะเศรษฐกิจโลกที่ยังคงเติบโตอย่างอ่อนแอ จึงทำให้นางเยลเลนนำเอาปัจจัยทางด้านความเสี่ยงของเศรษฐกิจโลกเข้ามาเป็นส่วนหนึ่งในการตัดสินใจขึ้นดอกเบี้ยด้วย โดยนางเยลเลนได้กล่าวว่าเฟดจะตัดสินใจขึ้นดอกเบี้ยก็ต่อเมื่อสถานการณ์ของเศรษฐกิจโลกมีเสถียรภาพมากขึ้น และค่าเงินเหรียญสหรัฐจะต้องไม่แข็งค่าจนเกินไปจนส่งผลลบต่อการส่งออกของสหรัฐ
สัญญาณการไม่รีบขึ้นดอกเบี้ยดังกล่าวได้ส่งผลดีให้กับตลาดหุ้นสหรัฐและกลุ่มประเทศกำลังพัฒนาจากเงินเหรียญสหรัฐที่อ่อนค่าลง แต่กลับส่งผลร้ายกับตลาดหุ้นญี่ปุ่นและยุโรปจากค่าเงินเยนและยูโรที่แข็งค่าทำจุดสูงสุดนับตั้งแต่ต้นปี ซึ่งถึงแม้ธนาคารกลางยุโรปได้ออกมาตรการชุดใหญ่ออกมาในช่วงต้นเดือน มี.ค. แต่กลับไม่สามารถฉุดค่าเงินยูโรให้อ่อนลงได้เลย
ดังนั้น จากความไม่แน่นอนของนโยบายทางการเงินของธนาคารกลางต่างๆ ที่จะส่งผลกระทบต่อการลงทุนมากขึ้นเรื่อยๆ การจัดพอร์ตการลงทุนโดยการกระจายไปยังสินทรัพย์หลายประเภทในภูมิภาคต่างๆ และในหลายสกุลเงินน่าจะเป็นทางเลือกที่ดีที่สุดในการรับมือกับความผันผวนในปีนี้